เฝ้าระวังหุ้นไทยเสี่ยงรูดหนัก หลังสัญญาณเทคนิคชี้เป็นขาลง
เฝ้าระวังหุ้นไทยเสี่ยงรูดหนัก หลังสัญญาณเทคนิคชี้เป็นขาลง หลังเส้นค่าเฉลี่ย 15 วัน เส้นค่าเฉลี่ย 25 วัน และเส้นค่าเฉลี่ย 35 วัน ปรับตัวลงมาบรรจบกันวันนี้เป็นวันแรก
2 ส.ค. 2560

นายรณกฤต สารินวงศ์ กรรมการผู้จัดการฝ่ายวิจัยหลักทรัพย์ บริษัทหลักทรัพย์ เออีซี จำกัด (มหาชน) เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า กราฟดัชนีตลาดหุ้นไทยในภาพรวมมีความเสี่ยงที่จะปรับตัวลงแรง โดยประเมินจากเส้นค่าเฉลี่ย 15 วัน เส้นค่าเฉลี่ย 25 วัน และเส้นค่าเฉลี่ย 35 วัน ตั้งแต่ต้นปีที่ผ่านมาเคยบรรจบในทิศทางขาลงแล้ว 2 ครั้ง ซึ่งแต่ละครั้งตลาดหุ้นปรับตัวลดลงกว่า 40 จุด
โดยครั้งแรกเกิดเมื่อปลายเดือนก.พ.-มี.ค.60 อยู่ที่ 1,583 จุด ก่อนจะปรับตัวลงมาที่ 1,530 จุด ภายในระยะเวลา 3 สัปดาห์ และครั้งที่ 2 เกิดขึ้นเมื่อต้นเดือนพ.ค.60 อยู่ที่ 1,576 จุด ก่อนจะได้ปรับตัวลงมาที่ 1,535 จุด
ขณะที่ในวันนี้ (2 ส.ค.) เส้นกราฟทั้ง 3 เส้นดังกล่าวได้ปรับตัวมาบรรจบกันเป็นวันแรก และมีความคล้ายคลึงกับการบรรจบกันของเส้นกราฟทั้ง 2 ครั้งที่ผ่านมา จึงมีความเสี่ยงว่าตลาดหุ้นมีความเสี่ยงที่ปรับตัวลงแรงอีกครั้งหนึ่งได้ แต่จะปรับตัวลดลงมากน้อยเท่าไหร่ก็ต้องรอดูปัจจัยประกอบอื่นๆ ร่วมด้วยไม่ว่าจะเป็นปัจจัยทางการเมือง ปัจจัยต่างประเทศ และปัจจัยเศรษฐกิจในเวลานั้นๆ อีกด้วย